Diari Oficial de la Generalitat Valenciana


Sumari del DOGV 9180, del 23-09-2021 (2021/9524)

DECRET 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2021/09/17/121/dof/vci/html**

### Dades del document

Número de DOGV
:   9180

Data del DOGV
:   23-09-2021

Secció del DOGV
:   I. DISPOSICIONS GENERALS

Número del document
:   2021/9524


Data del document
:   17-09-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * competència administrativa
    * funció pública
    * recuperació econòmica
    * ajuda pública
    * reactivació econòmica
    * organització administrativa
    * administració regional
    * malaltia infecciosa
    * legislació

DECRET 121/2021, de 17 de setembre, del Consell, de determinació de retribucions de les direccions de programes vinculats al Pla de recuperació, transformació i resiliència. [2021/9524]  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, inclou un capítol VI, en el qual s'estableix el règim especial de gestió de les actuacions incloses en el Pla de recuperació, transformació i resiliència finançat pel Mecanisme Europeu de Recuperació i Resiliència i pels Fons REACT-EU per a fer costat a la recuperació després de la crisi de la Covid-19 (Next Generation-EU).  
L'article 28.3 del Decret llei 6/2021 regula la direcció de programes en l'àmbit exclusiu de la gestió de projectes finançables amb fons europeus lligats a l'execució del Pla de recuperació de la Generalitat, i estableix que les seues retribucions seran determinades pel Consell.  
  
Per tot això, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la Presidència de la Generalitat, amb la deliberació prèvia del Consell, en la reunió del 17 de setembre de 2021,  
  
  
DECRETE  
  
Article únic. Retribucions de les persones que ocupen els llocs de direcció de programes  
1. Les retribucions íntegres anuals dels llocs de direcció de programes podran arribar, com a límit màxim, a l'import de les que s'estableixen per a les persones titulars de direccions generals del Consell en les respectives lleis de pressupostos anuals de la Generalitat, al llarg de la duració del seu contracte, que serà com a màxim de quatre anys.  
  
2. Les retribucions es distribuiran en un 88 % fix i un 12 % variable que es percebrà en funció del compliment d'objectius.  
3. Les persones responsables del nomenament de les directores o els directors de programa valoraran el compliment dels objectius establits, resoldran l'import total anual a abonar pel concepte variable i autoritzaran l'abonament.  
4. Cada conselleria podrà nomenar un director o directora de programa, en termes consolidats amb les seues entitats del sector públic instrumental adscrites.  
La persona titular de la conselleria d'adscripció responsable del nomenament decidirà si aquest es fa en el si de la conselleria o en alguna de les seues entitats adscrites.  
5. Sense perjudici del que s'estableix en l'apartat anterior, els departaments del Consell (Presidència i conselleries) que presten serveis transversals relacionats amb els fons Next Generation-EU, a la resta de departaments o exercisquen competències de supervisió o coordinació tècnica de fons europeus i de l'acció del govern, podran, si ho consideren necessari, i per tal d'exercir les seues funcions amb l'agilitat, l'eficàcia i l'eficiència requerides pels fons europeus, nomenar addicionalment un altre director o directora de programa.  
6. Per causes degudament justificades, vinculades a la competitivitat externa, la complexitat tècnica del programa o l'especial qualificació requerida, el Consell podrà autoritzar l'augment del nombre de llocs de direcció de programes en les conselleries, amb la proposta prèvia motivada per part del responsable del nomenament, que haurà d'acompanyar-se d'un informe emés per la Direcció General de Coordinació de l'Acció del Govern de la Presidència de la Generalitat.  
  
  
DISPOSICIONS FINALS  
  
Primera. Habilitació per al desplegament  
Es faculta la persona titular del departament amb competències en matèria de coordinació de l'acció del govern per a executar i desenvolupar aquest decret; sense perjudici de les facultats de la persona titular de l'òrgan que les exercisca per a dictar instruccions i ordres de servei.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
  
València, 17 de setembre de 2021  
  
El president de la Generalitat,   
XIMO PUIG I FERRER


Còpia Permalink ELI